Nõukogu ühine seisukoht,

6. detsember 2001,

Euroopa Liidu osalemise kohta Korea poolsaare energia arenduse organisatsioonis (KEDO)

(2001/869/ÜVJP)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 15,

ning arvestades järgmist:

(1) 24. ja 25. juunil 1994 Kérkyra saarel toimunud kohtumisel pidas Euroopa Ülemkogu eriti tähtsaks, et kõik lepinguosalised täidaksid tuumarelva leviku tõkestamise lepingut.

(2) 15. ja 16. detsembril 1995 toimunud Madridi kohtumise otsustes rõhutas Euroopa Ülemkogu, kui tähtis on, et Euroopa Liit osaleks edaspidi määratavate tingimuste kohaselt Korea poolsaare energia arenduse organisatsioonis (KEDO).

(3) Nõukogu võttis oma otsused vastu 26. veebruaril 1996.

(4) Euroopa Aatomienergiaühendus (Euratom) on pidanud läbirääkimisi oma liikmelisuse pikendamise üle KEDOs, et toetada KEDO eesmärke, nähes selleks ette märkimisväärsed summad järgmiseks viieks aastaks.

(5) Tuleks kindlaks määrata üksikasjalik kord, mis käsitleb Euroopa Liidu esindatust KEDO juhatuses. Sellega seoses on nõukogu ja komisjon kokku leppinud, et juhul kui KEDO juhatus käsitleb mingit küsimust, mis ei kuulu Euratomi pädevusse, esitab selle küsimuse kohta seisukoha Euroopa Liidu nõukogu eesistujariik.

(6) Ühismeetme 96/195/ÜVJP [1] tulemuste läbivaatamine on kinnitanud, et liidu toimingud aitavad oluliselt kaasa Euroopa Liidu eesmärgi saavutamisele, st üldise lahenduse leidmisele probleemile, mis puudutab tuumarelva leviku tõkestamist Korea poolsaarel.

(7) Ühenduse finantstoetus KEDOle tuleks peatada, kui Korea Rahvademokraatlik Vabariik (KRDV) ei täida nõuetekohaselt 1994. aastal Ameerika Ühendriikide ja KRDV vahel sõlmitud lepinguga ettenähtud kohustusi tuumarelva leviku tõkestamisel või ei luba Euroopa Liidul teostada järelevalvet ja/või korraldada perioodilisi välishindamisi, mis on sel eesmärgil ette nähtud.

(8) Ühismeede 96/195/ÜVJP ja ühine seisukoht 97/484/ÜVJP [2] tuleks kehtetuks tunnistada ja asendada uue ühise seisukohaga,

ON VASTU VÕTNUD JÄRGMISE ÜHISE SEISUKOHA:

Artikkel 1

Käesoleva ühise seisukoha eesmärk on aidata kaasa Korea poolsaarel tuumarelva leviku tõkestamise probleemile üldise lahenduse leidmisele.

Sel eesmärgil ja kooskõlas KEDO eesmärkidega ühineb Euroopa Liit selle tuumarelva leviku tõkestamise ja tuumaohutuse valdkonnas olulist tähtsust omava rahvusvahelise meetmega.

Artikkel 2

1. Küsimustes, mis ei kuulu Euratomi pädevusse ning eelkõige finantstoetuse peatamise küsimuses, kui Korea Rahvademokraatlik Vabariik (KRDV) ei täida nõuetekohaselt 1994. aastal Ameerika Ühendriikide ja KRDV vahel sõlmitud lepinguga ettenähtud kohustusi tuumarelva leviku tõkestamisel või ei luba Euroopa Liidul teostada järelevalvet ja/või korraldada perioodilisi välishindamisi, mis on sel eesmärgil ette nähtud, otsustab KEDO juhatuses esitatava seisukoha nõukogu ja selle esitab eesistujariik.

2. Eesistujariik peab seetõttu aktiivselt osalema KEDO juhatuse tegevuses ja talle tuleb viivitamata teatada kõikidest ühise välis- ja julgeolekupoliitika küsimustest, mida juhatuse koosolekutel tuleb arutada.

3. Komisjon annab nõukogule korrapäraselt ja vastavalt vajadusele aru eesistuja kaudu, keda abistab ühise välis- ja julgeolekupoliitika kõrge esindajana tegutsev nõukogu peasekretär.

Artikkel 3

Ühismeede 96/195/ÜVJP ja ühine seisukoht 97/484/ÜVJP tunnistatakse kehtetuks ning asendatakse käesoleva ühise seisukohaga.

Artikkel 4

Käesolev ühine seisukoht jõustub selle vastuvõtmise päeval. See kehtib kuni 31. detsembrini 2005.

Artikkel 5

Käesolev ühine seisukoht avaldatakse Euroopa Ühenduste Teatajas.

Brüssel, 6. detsember 2001

Nõukogu nimel

eesistuja

M. Verwilghen

[1] EÜT L 63, 13.3.1996, lk 1.

[2] EÜT L 213, 5.8.1997, lk 1.

--------------------------------------------------